กฎกระทรวง ฉบับที่ 7 (พ.ศ. 2522) ออกตามความในพระราชบัญญัติจราจรทางบก พ.ศ. 2522
กฎกระทรวง
ฉบับที่ ๗
(พ.ศ. ๒๕๒๒)
ออกตามความในพระราชบัญญัติจราจรทางบก
พ.ศ. ๒๕๒๒[๑]
 

อาศัยอำนาจตามความในมาตรา ๕ และมาตรา ๗๗ วรรคสอง
แห่งพระราชบัญญัติจราจรทางบก พ.ศ. ๒๕๒๒
รัฐมนตรีว่าการกระทรวงมหาดไทยออกกฎกระทรวงไว้ ดังต่อไปนี้

ข้อ ๑
การลากหรือจูงรถที่ไม่สามารถใช้พวงมาลัยรถหรือห้ามล้อได้ไปในทางให้ใช้วิธียกหน้าหรือท้ายรถที่ถูกลากหรือจูงติดกับรถที่ลากหรือจูง

ข้อ ๒
การลากหรือจูงรถที่สามารถใช้พวงมาลัยรถหรือห้ามล้อได้ไปในทางจะใช้วิธีตามข้อ
๑ หรือใช้สายพ่วงก็ได้ ในกรณีที่ใช้สายพ่วง สายพ่วงต้องมีความยาวจากส่วนท้ายสุดของรถที่ลากหรือจูงไปยังส่วนหน้าสุดของรถที่ถูกลากหรือจูงไม่น้อยกว่า
๓ เมตร แต่ไม่เกิน ๕ เมตร
และในรถที่ถูกลากหรือจูงด้วยสายพ่วงต้องมีผู้นั่งอยู่ในที่สำหรับนั่งขับเพื่อถือพวงมาลัยและใช้ห้ามล้อด้วย

ข้อ ๓
ที่กึ่งกลางสายพ่วงรถ ต้องมีธงสีแดงทำด้วยผ้าหรือวัสดุสังเคราะห์

ข้อ ๔
ที่ท้ายรถที่ถูกลากหรือจูง ต้องมีแผ่นป้ายสีขาวขนาดกว้าง ๒๕ เซนติเมตรยาว
๕๐ เซนติเมตร มีข้อความว่า รถกำลังลากจูง สีดำ สูง ๑๕ เซนติเมตร

ข้อ ๕ ในเวลาที่ต้องเปิดโคมไฟตามมาตรา ๑๑
ต้องเปิดโคมไฟ หรือจุดไฟแสงแดงที่กึ่งกลางสายพ่วงและที่ท้ายรถที่ถูกลากหรือจูง
และเปิดโคมไฟหรือจุดไฟแสงขาวส่องที่ป้ายที่มีข้อความว่า รถกำลังลากจูง ด้วย


ให้ไว้ ณ วันที่ ๓๐ พฤษภาคม พ.ศ. ๒๕๒๒
พลเอก เล็ก
แนวมาลี
รัฐมนตรีว่าการกระทรวงมหาดไทย
หมายเหตุ :- เหตุผลในการประกาศใช้กฎกระทรวงฉบับนี้ คือ
เนื่องจากพระราชบัญญัติจราจรทางบก พ.ศ. ๒๕๒๒ มาตรา ๗๗ วรรคสอง
ให้ออกกฎกระทรวงกำหนดวิธีลากรถหรือจูงรถ และการมีเครื่องหมายเพื่อความปลอดภัย จึงจำเป็นต้องออกกฎกระทรวงนี้















วิภา/ปรับปรุง
๗ กุมภาพันธ์
๒๕๖๒

อรญา/ตรวจ
๑๓ กุมภาพันธ์
๒๕๖๓

[๑] ราชกิจจานุเบกษา เล่ม ๙๖/ตอนที่ ๙๕/ฉบับพิเศษ หน้า ๒๒/๑๔ มิถุนายน ๒๕๒๒